‘सिद्धमुख परियोजना जितना पानी चंबल की नहरों से सीपेज होकर बह जाता है’
इधर, दाईं मुख्य नहर की दीवार से सीपेज में निकला पानी
विधानसभामें मंगलवार को चंबल की जीर्ण-शीर्ण नहरों, उनसे सीपेज होकर व्यर्थ बह रहे पानी टेल क्षेत्र में पानी नहीं पहुंचने का मुद्दा छाया रहा। कोटा उत्तर विधायक प्रहलाद गुंजल ने इसे लेकर जल संसाधन मंत्री डॉ. रामप्रताप से सवाल किया। गुंजल ने कहा कि चंबल के नहरी तंत्र के सुदृढ़ीकरण के लिए 1270 करोड़ रुपए में से 400 करोड़ रुपए खर्च हो गए, फिर भी एक प्रतिशत सीपेज नहीं रुका। काम इतना घटिया हुआ कि रोकना पड़ा, लेकिन अब री-टेंडरिंग का काम अटका है। शहरी कॉलोनियों में सीपेज का पानी भरता है। इसके अलावा कुल पानी में से 35 फीसदी पानी सीपेज हो जाता है। श्रीगंगानगर-हनुमानगढ़ को सिंचित करने वाली सिद्धमुख परियोजना जितना पानी तो हमारे यहां व्यर्थ बहकर चला जाता है। इस वजह से टेल किसान हर बार परेशान रहते हैं। विभाग को चाहिए कि बहने वाले इस पानी को लिफ्ट करने की योजना बनाएं। यह स्थिति तब है, जब बूंद-बूंद पानी को बचाने के लिए राज्य की सीएम जल स्वावलंबन अभियान चला रही हैं। इस पर जल संसाधन मंत्री ने कहा कि पानी को लिफ्ट करने के लिए वित्तीय संसाधनों की उपलब्धता देखते हुए इसे प्राथमिकता पर रखा जाएगा। री-टेंडरिंग के लिए मैंने कोटा चीफ इंजीनियर को निर्देश दिए हैं कि वे अपने सारे कागजात लेकर मेरे सामने बैठकर कर सात दिन में टेंडर का प्रोसेस पूरा करें। नहरों के मुद्दे पर हुई इस चर्चा में छबड़ा विधायक प्रताप सिंह सिंघवी, कोटा दक्षिण विधायक संदीप शर्मा तथा सांगोद विधायक हीरालाल नागर ने भी भाग लिया।
hin_Deva hin_Deva hin_Deva